О Б Р А З Л О Ж Е Њ Е

1. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

1. РАЗЛОЗИ ЗА ДОНОШЕЊЕ ЗАКОНА - ПОТВРЂИВАЊЕ

Разлози за доношење закона о потврђивању Споразума о зајму (Пројекат унапређења управљања јавним финансијама за зелену транзицију) између Републике Србије и Међународне банке за обнову и развој, који је потписан у Београду, 24. и 30. маја 2023. године (у даљем тексту: Споразум о зајму), садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20), према којој Народна скупштина Републике Србије одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13), према којој Народна скупштина, између осталог, потврђује уговоре којима се стварају финансијске обавезе за Републику Србију.

Законом о буџету Републике Србије за 2023. годину („Службени гласник РС”, бр. 138/22) у члану 3.Б. предвиђено је задуживање код Међународне банке за обнову и развој (у даљем тексту: Банка) до износа од 75.000.000 USD за унапређење управљања јавним финансијама за пружање услуга и зелени раст, а којe се односи на Пројекат унапређења управљања јавним финансијама за зелену транзицију (у даљем тексту: Оперативне активности).

Оперативне активности подржавају Владу Србије у даљем унапређењу система управљања јавним финансијама како би се омогућио опоравак након пандемије, извршила припрема за садашње и будуће ризике и изазове и да би се кренуло у зелену транзицију Србије. Наведене оперативне активности треба да омогуће Влади да крене ка добро циљаној и ефикасној употреби јавних средстава како би се осигурала фискална одрживост и да јавни ресурси допринесу постизању одрживијег, зеленијег и климатски осетљивијег раста. Оперативне активности се заснивају на два главна стратешка документа: Зелена агенда за Србију и Програм реформе управљања јавним финансијама 2021–2025. године, који се ослања на ширу Стратегију реформе јавне управе у Републици Србији за период од 2021. до 2030. године („Службени гласник РС”, бр. 42/21 и 9/22). Штавише, ове Оперативне активности су усклађене и са Програмом економских реформи (Economic Reform Programme, ERP) за период од 2022. до 2024. године, истичући управљање јавним финансијама и зелену транзицију као приоритетне области реформи.

Предметне оперативне активности се састоје из два дела:

Део 1. представља Програм кога чине две области резултата:

**Област резултата 1: Јачање фискалне отпорности, транспарентности и ефективности потрошње**

Ова област резултата подразумева пружање подршке Министарству финансија и директним буџетским корисницима да ојачају програмско буџетирање, дефинишу кључне показатеље учинка; спроводе извештавање о учинку и усмере напоре на постизање и коришћење података рашчлањених према полу. Поред наведеног, ова област резултата обухвата пружање подршке Министарству финансија и директним буџетским корисницима да припреме предлоге јавних улагања, благовремено припреме извештаје о напретку пројеката јавних улагања кроз Информациони систем за управљање јавним улагањима (ПИМИС) и припреме и усвоје план процене вредности имовине ради унапређења регистра имовине. Такође, у области резултата бр.1 је предвиђено да се побољша капацитет Министарства финансија да прати и извештава о фискалним ризицима и користи податке о ризицима у процесима доношења одлука.

**Област резултата 2: Озелењавање циклуса расхода и праћење емисија гасова са ефектом стаклене баште у циљу постизања зелене транзиције**

Ова област има за циљ увођење зелених аспеката у све елементе циклуса планирања и буџетирања у Србији, као кључног стуба развоја институционалних капацитета за спровођење Зелене агенде. Постизањем ових резултата омогућиће се, између осталог, побољшање капацитета Републичког секретаријата за јавне политике да обезбеди смернице и подршку директним буџетским корисницима у јачању обрачуна трошкова докумената јавних политика и увођењу зелених аспеката у документа јавних политика. Исто тако, пружиће се подршка Министарству финансија и другим министарствима и институцијама у Међуресорној радној групи да финализирају методологију идентификације зелених расхода, спроведу њихово означавање, користе прикупљене информације о зеленим расходима у поступку доношења одлука и да развијају и користе зелене аспекте и климатски осетљиве критерије као део активности у управљању јавним улагањима. Додатно, Министарству заштите животне средине и Агенцији за заштиту животне средине Србије ће се пружити подршка у имплементацији МРВ система о емисији гасова са ефектом стаклене баште у складу са стандардима Европске уније (у даљем тексту: ЕУ) и међународним стандардима. Такође, обезбедиће се спровођење Смерница за зелене јавне набавке којима ће се смањити негативни ефекти на животну средину и омогућити одрживо коришћење добара, услуга и радова.

Део 2. представља Пројекат који се, између осталог, састоји од следећих активности за помоћ у имплементацији Програма:

(а) обезбеђивање техничке помоћи, обуке и оперативних трошкова Министарству финансија, Републичком секретаријату за јавне политике, Министарству заштите животне средине, Републичкој дирекцији за имовину Републике Србије и Канцеларији за јавне набавке за управљање, имплементацију, праћење и евалуацију Оперативних активности, укључујући трошкове за Агента за верификацију;

(б) припрема приручника и материјала за обуку;

(ц) циљане активности за изградњу капацитета ради спровођење активности;

(д) набавка два софтвера: један за унапређење информационо-технолошких решења за МРВ систем за праћење, извештавање и верификацију о емисијама гасова са ефектом стаклене баште и други за израчунавање трошкова за потребе докумената јавних политика;

(е) активности у области управљања променама и понашањем;

(ф) комуникација, активности на терену и подизање свести; и

(г) идентификовање искустава и најбољих пракси у другим земљама које могу бити релевантне за Србију.

Како би се спровеле наведене активности и постигли предвиђени резултати (средства ће се повлачити тек након достигнутих резултата у остварењу договорених циљева), дефинисани су **показатељи** везани заповлачење средстава (Disbursement-Linked Indicators-DLI) и **показатељи** везани за резултате (Disbursement-Linked Results-DLR) које Републички секретаријат за јавне политике, Канцеларија за јавне набавке, Републичкa дирекције за имовину Републике Србије, Министарство заштите животне средине, Министарствo рударства и енергетике, Министарствo грађевинарства, саобраћаја и инфраструктуре, Министарствo за јавна улагања, као извршиоци Оперативних активности и носиоци договорених активности, треба да достигну да би се опредељена средства могла исплатити.

Циљ Оперативних активности је побољшање кључних функција у управљању јавним финансијама и институционалних способности потребних за фискалну отпорност и зелену транзицију.

Укупна вредност Оперативних активности износи 138.600.000 EUR (150.000.000 USD изражено у европротиввредности у складу са примењеним курсом договореним на преговорима) и биће кофинансиран средствима зајма одобреног од стране Француске агенције за развој, у износу до 69.300.000 EUR.

Француска агенција за развој и Банка ће пратити статус реализације Оперативних активности посредством надзорних мисија и праћењем показатеља резултата. Показатељи резултата ће се пратити на основу економских података и информација о усвојеним прописима и спровођењу реформи које ће обезбедити одговарајући државни органи и комисије и који ће бити објављени у званичним изворима.

У складу са Закључком Владе 05 Број: 48-394/2023 од 19. јануара 2023. године, којим је утврђена Основа за преговоре са Међународном банком за обнову и развој у вези са одобравањем Програмског зајма за унапређење управљања јавним финансијама за пружање услуга и зелени раст и одређен преговарачки тим Републике Србије. На преговорима одржаним од 1. до 3. фебруара 2023. године са представницима Банке прецизиране су улоге ресорних министарстава и извршилаца Оперативних активности, очекивани резултати повезани са исплатом средстава зајма које треба достићи, показатељи успешности остварених резултата, начин њиховог мерења, финансијски услови и план отплате зајма и друга програмска, институционална и имплементациона решења, као и питања у вези са праћењем, извештавањем и оценом активности у оквиру Програма и Пројекта.

Након успешно завршених преговора Влада је Закључком 05 Број: 48-1117/2023-1 од 9. фебруара 2023. године, прихватила Извештај са преговора са Међународном банком за обнову и развој и истовремено усвојила Нацрт споразума о зајму (Пројекат унапређења управљања јавним финансијама за зелену транзицију) између Републике Србије и Међународне банке за обнову и развој и овластила Синишу Малог, потпредседника Владе и министра финансија, да у име Владе, као заступника Републике Србије, потпише наведени споразум.

У складу са Општим условима Банке од 14. децембра 2018. године (са изменама и допунама од 1. августа 2020. године, 21. децембра 2020. године, 1. априла 2021. године и 1. јануара 2022. године) и стандардном политиком, коју Банка примењује код одобравања ове врсте зајмова и начин на који ће се средства овог зајма користити и отплаћивати, договорени су следећи финансијски услови:

* директно задужење Републике Србије: до 69.300.000 EUR, што представља планирани износ одобрен од стране Банке од 75.000.000 USD прерачунат у EUR, применом курса 0.9228 USD:1 EUR на дан 31. јануар 2023. године;
* полугодишња отплата зајма, 15. априла и 15. октобра сваке године;
* рок доспећа: 12 година, укључујући период почека од четири године, уз отплату главнице у једнаким ратама, од којих прва доспева 15. априла 2027. године, а последња 15. октобра 2034. године;
* приступна накнада: 0,25% на укупну главницу (173.250 EUR) и плаћа се из средстава зајма;
* накнада на неповучена средства износи 0,25% на годишњем нивоу;
* каматна стопа: Референтна стопа (шестомесечни EURIBOR) + варијабилна маржа, која тренутно износи 0,48% за зајмове ове рочности у EUR валути, уз могућност различитих врста конверзије, ако се процени да је повољније са становишта управљања јавним дугом;
* рок расположивости зајма: средства зајма се могу повлачити 6 месеци након датума завршетка Оперативних активности који је дефинисан као 31. март 2027. године.

Након што је Банка спровела своју процедуру одобрења од стране Одбора извршних директора, Споразум о зајму је потписан у Београду, 24. и 30. маја 2023. године.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се потврђивање Споразума о зајму (Пројекат унапређења управљања јавним финансијама за зелену транзицију) између Републике Србије и Међународне банке за обнову и развој, који је потписан у Београду, 24. и 30. маја 2023. године, у оригиналу на енглеском језику.

Одредба члана 2. овог закона садржи текст Споразума о зајму (Пројекат унапређења управљања јавним финансијама за зелену транзицију) између Републике Србије и Међународне банке за обнову и развој, у оригиналу на енглеском језику и преводу на српски језик.

Одредбом члана 3. уређује се ступање на снагу овог закона.

IV. ФИНАНСИЈСКЕ ОБАВЕЗЕ И ПРОЦЕНА ФИНАНСИЈСКИХ СРЕДСТАВА КОЈА НАСТАЈУ ИЗВРШАВАЊЕМ ЗАКОНА

За спровођење овог закона обезбеђиваће се средства у буџету Републике Србије.